Negatiewe impak van winterkragtariewe moet bespreek word - Solidariteit WêreldSolidariteit Wêreld
Tuis › Mediaverklarings › Negatiewe impak van winterkragtariewe moet bespreek word Negatiewe impak van winterkragtariewe moet bespreek word
Vrydag, Julie 14th, 2017
Solidariteit het vandag onder die vaandel van die Steun Ons Staal-veldtog ʼn skrywe aan die regering gestuur waarin ʼn dringende vergadering op ʼn hoë vlak aangevra word om die negatiewe impak wat winterkragtariewe op die staal- en chroombedryf het, te bespreek.
Volgens Marius Croucamp, adjunkhoofsekretaris van die metaal- en ingenieursbedryf by Solidariteit, sluit maatskappye aanlegte en skakel hulle smelters af weens die verhoogde kragtariewe wat in Junie, Julie en Augustus geld. “Wanneer produksie by maatskappye gestaak word, vind geen ekonomiese groei plaas nie en dit kan afleggings by die betrokke maatskappye tot gevolg hê,” het Croucamp gewaarsku.
Croucamp voer aan dat ʼn model wat voorsiening maak vir buigsaamheid gevind moet word om maatskappye by te staan en te help in die tydperk wat verhoogde winterkragtariewe geld. “So ʼn model behoort te verseker dat produksie nie gestaak word nie en dat werkgeleenthede behoue bly,” het Croucamp gesê.
Volgens Croucamp het talle gesprekke met rolspelers in die bedryf dit aan die lig gebring dat Eskom nie bereid is om hulle tegemoet te kom en meer buigsaam te wees wat verhoogde winterkragtariewe betref nie. “Dit is juis as gevolg van dié uitgangspunt dat Solidariteit die rolspelers in die bedryf, die regering en Eskom om die tafel wil kry om ʼn oplossing vir die probleem te vind,” het Croucamp gesê.